บลจ.วรรณพร้อมโกอินเตอร์
บลจ.วรรณ เล็งนำกองทุน STOXX อาเซียน จดทะเบียนตลาดหุ้นสิงคโปร์ ประเดิมรายแรก
9 มิ.ย. 2558

บลจ.วรรณ เล็งนำกองทุน STOXX อาเซียน จดทะเบียนตลาดหุ้นสิงคโปร์ ประเดิมรายแรก
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ในช่วงต้นเดือน มิ.ย.นี้ บริษัทจะเปิดขายกองทุนวรรณ STOXX อาเซียน ซีเล็ค ดิวิเดนด์ อินเด็กซ์ ฟันด์ (ONE-STOXXASEAN) ครั้งแรก (ไอพีโอ) ซึ่งมีนโยบายลงทุนหุ้นในกลุ่มประเทศอาเซียน เพื่อให้ได้ผลตอบแทนใกล้เคียงดัชนี STOXX ASEAN SELECT DIVIDEND 30 INDEX
“หลังจากเปิดขายในประเทศไทยแล้วจะนำกองทุนนี้ไปเสนอขายให้นักลงทุนต่างประเทศ โดยจะนำไปจดทะเบียนซื้อขายในตลาดหุ้นสิงคโปร์ เพื่อให้นักลงทุนรายย่อยสามารถลงทุนได้ และเสนอขายผ่านตัวแทนขาย ตามแนวทาง Mutual Fund Passport ที่ให้กองทุนไทยสามารถขายข้ามประเทศได้ ซึ่งขณะนี้อยู่หว่างการศึกษาและหารือกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์สิงคโปร์ คาดว่าจะใช้เวลาประมาณ 3-4 เดือน หลังจากไอพีโอ” นายวิน กล่าว
นายวิน กล่าวอีกว่า หลังจากสำรวจความต้องการของนักลงทุนแล้วพบว่า มีนักลงทุนให้ความสนใจจำนวนมาก โดยเฉพาะนักลงทุนสถาบัน จึงคาดว่าจะเป็นการไอพีโอที่มีมูลค่าสูงที่สุดของ บลจ.วรรณ
ทั้งนี้ กองทุน ONE-STOXXASEAN อยู่ระหว่างการพิจารณาจัดตั้งจากทาง ก.ล.ต.มูลค่ากองทุน 5,000 ล้านบาท
ดัชนี STOXX ASEAN SELECT DIVIDEND 30 INDEX จะลงทุนในหุ้น 30 บริษัทที่จดทะเบียนในตลาดหลักทรัพย์อินโดนีเซีย มาเลเซีย ฟิลิปปินส์ สิงคโปร์ ไทย และเวียดนาม โดยเลือกจากบริษัทที่มีการจ่ายปันผลย้อนหลัง 12 เดือนสูงสุด 30 บริษัทแรก ประเทศละไม่เกิน 7 บริษัท ยกเว้นไทยจะลงทุนไม่เกิน 5 บริษัท โดยจะกระจายการลงทุนในหลักทรัพย์แต่ละตัวในสัดส่วนที่เท่ากัน
“สาเหตุที่ลงทุนในหุ้นไทยแค่ 5 บริษัท เพราะประเทศไทยเป็นตัวแทนกลุ่มประเทศอาเซียนเหนือ ซึ่งหากลงทุนไทย 7 บริษัท เราจะไม่ได้ลงทุนในเวียดนาม รวมทั้งลาว พม่า กัมพูชา ในอนาคต นอกจากนี้ถ้าลงทุนในหุ้นไทยเกิน 5 ตัว จะทำให้กองทุนมีน้ำหนักการลงทุนในหุ้นไทยเกิน 20% ซึ่งจะไม่เป็นไปตามเกณฑ์กองทุนต่างประเทศ (FIF) ของ ก.ล.ต.” นายวิน กล่าว
ทั้งนี้ 5 บริษัทไทยที่เป็นองค์ประกอบในดัชนีนี้ ได้แก่ PTTGC TCAP DELTA BECL และ SIRI
นายวิน กล่าวอีกว่า จุดแข็งของตลาดหุ้นอาเซียน คือ อัตราเงินปันผลที่สูงกว่าภูมิภาคอื่นๆ โดยที่ผ่านมาตลาดหุ้นในอาเซียนมีอัตราผลตอบแทนจากเงินปันผลระหว่าง 2.9-4.5% ต่อปี ในขณะที่เอเชียตะวันออกอยู่ที่ 2.1% อเมริกาเหนือ 1.8% ยุโรป 3.6% และทั่วโลก 2.4% ขณะเดียวกันดัชนีนี้ยังให้ผลตอบแทนที่ปรับค่าความเสี่ยงแล้วอยู่ที่ 18.93% ซึ่งสูงกว่าดัชนีหุ้นอาเซียนอื่นๆ ทำให้ตลาดหุ้นอาเซียนน่าสนใจ